CELEX: 32021D1990
Language: da
Date: 2021-11-15 00:00:00
Title: Rådets afgørelse (FUSP) 2021/1990 af 15. november 2021 om ændring af afgørelse 2012/642/FUSP om restriktive foranstaltninger på baggrund af situationen i Hviderusland

16.11.2021   
               
               
                  DA
               
               
                  Den Europæiske Unions Tidende
               
               
                  L 405/10
               
            
         RÅDETS AFGØRELSE (FUSP) 2021/1990
         af 15. november 2021
         om ændring af afgørelse 2012/642/FUSP om restriktive foranstaltninger på baggrund af situationen i Hviderusland
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Rådet vedtog den 15. oktober 2012 afgørelse 2012/642/FUSP (1) om restriktive foranstaltninger på baggrund af situationen i Hviderusland.
                  
               
                     (2)
                  
                  
                     Den 21. og den 22. oktober 2021 vedtog Det Europæiske Råd konklusioner, hvori det erklærede, at det ikke vil acceptere forsøg fra tredjelandes side på at instrumentalisere migranter til politiske formål, fordømte alle hybride angreb ved EU's grænser og erklærede, at det vil reagere i overensstemmelse hermed. Det understregede, at Unionen fortsat vil bekæmpe det igangværende hybride angreb iværksat af det belarusiske regime, herunder ved omgående at vedtage yderligere restriktive foranstaltninger over for personer og juridiske enheder i overensstemmelse med sin gradvise tilgang.
                  
               
                     (3)
                  
                  
                     I betragtning af situationens alvor mener Rådet, at opførelseskriterierne i afgørelse 2012/642/FUSP bør ændres for at gøre det muligt at anvende målrettede restriktive foranstaltninger over for fysiske eller juridiske personer, enheder eller organer, som organiserer eller bidrager til Lukasjenkoregimets aktiviteter, og som letter ulovlig passage af Unionens ydre grænser eller overførsel af forbudte varer og ulovlig overførsel af restriktionsbelagte varer, herunder farlige varer til en medlemsstats område.
                  
               
                     (4)
                  
                  
                     Afgørelse 2012/642/FUSP bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Afgørelse 2012/642/FUSP ændres således:
            
                        1)
                     
                     
                        Artikel 3, stk. 1, affattes således:
                        
                           »1.   Medlemsstaterne træffer de nødvendige foranstaltninger for at hindre indrejse i eller transit gennem deres område for personer, der er opført på listen i bilaget, og som:
                           
                                       a)
                                    
                                    
                                       er ansvarlige for alvorlige brud på menneskerettighederne eller undertrykkelse af civilsamfundet og den demokratiske opposition, eller hvis aktiviteter på anden måde alvorligt underminerer demokratiet eller retsstaten i Hviderusland, og personer, som er knyttet til dem
                                    
                                 
                                       b)
                                    
                                    
                                       drager fordel af eller støtter Lukasjenkoregimet, eller
                                    
                                 
                                       c)
                                    
                                    
                                       organiserer eller bidrager til Lukasjenkoregimets aktiviteter, og som letter:
                                       
                                                   i)
                                                
                                                
                                                   ulovlig passage af Unionens ydre grænser, eller
                                                
                                             
                                                   ii)
                                                
                                                
                                                   overførsel af forbudte varer og ulovlig overførsel af restriktionsbelagte varer, herunder farlige varer til en medlemsstats område.«
                                                
                                             
                                 
                     
                  
                        2)
                     
                     
                        Artikel 4, stk. 1, affattes således:
                        
                           »1.   Alle pengemidler og økonomiske ressourcer, som tilhører eller ejes, besiddes eller kontrolleres af personer, enheder eller organer, der er opført på listen i bilaget, og som opfylder et af følgende kriterier, fastfryses:
                           
                                       a)
                                    
                                    
                                       personer, enheder eller organer, som er ansvarlige for alvorlige brud på menneskerettighederne eller undertrykkelse af civilsamfundet og den demokratiske opposition, eller hvis aktiviteter på anden måde alvorligt underminerer demokratiet eller retsstaten i Hviderusland, og fysiske eller juridiske personer, enheder eller organer, som er knyttet til sådanne personer, enheder eller organer
                                    
                                 
                                       b)
                                    
                                    
                                       fysiske eller juridiske personer, enheder eller organer, der drager fordel af eller støtter Lukasjenkoregimet
                                    
                                 
                                       c)
                                    
                                    
                                       fysiske eller juridiske personer, enheder eller organer, der organiserer eller bidrager til Lukasjenkoregimets aktiviteter, og som letter:
                                       
                                                   i)
                                                
                                                
                                                   ulovlig passage af Unionens ydre grænser, eller
                                                
                                             
                                                   ii)
                                                
                                                
                                                   overførsel af forbudte varer og ulovlig overførsel af restriktionsbelagte varer, herunder farlige varer til en medlemsstats område
                                                
                                             
                                 
                                       d)
                                    
                                    
                                       juridiske personer, enheder eller organer, der ejes eller kontrolleres af personer, enheder eller organer, der falder ind under litra a), b) eller c).«
                                    
                                 
                     
                  
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 15. november 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse 2012/642/FUSP af 15. oktober 2012 om restriktive foranstaltninger på baggrund af situationen i Hviderusland (EUT L 285 af 17.10.2012, s. 1).